## Rovira critica que la ministra d’Universitats pacte amb Catalunya i País Basc la reforma del decret de creació d’universitats i excloga la resta de comunitats autònomes

*** El conseller exigix la convocatòria de la Conferència General de Política Universitària, òrgan competent per a debatre este assumpte
* Rovira lamenta que esta reforma “respon exclusivament a interessos polítics i no a la millora del sistema universitari espanyol”
* El titular d’Educació assenyala que “la ministra de Ciència, Innovació i Universitats va atendre les al·legacions del Consell sobre la definició d’universitats d’especials característiques, però ara retrocedix per a acontentar les exigències del nacionalisme basc”**

El conseller d’Educació, Cultura, Universitats i Ocupació, José Antonio Rovira, ha criticat que la ministra de Ciència, Innovació i Universitats, Diana Morant, “ha abordat la reforma del Reial decret 640/2021, sobre creació, reconeixement i autorització d’universitats i centres universitaris pactant amb els governs autonòmics de Catalunya i del País Basc i excloent la resta de comunitats autònomes”.

Rovira ha indicat que Diana Morant “ha ignorat deliberadament la posició de la Conferència General de Política Universitària, que representa totes les comunitats autònomes i la funció de les quals és precisament la de vetlar per una governança universitària coordinada i equitativa”.

“Esta reforma respon exclusivament a interessos polítics i no a la millora del sistema universitari espanyol, com es pretén fer vore. Estem davant una nova cessió del Govern central a les exigències nacionalistes. No es tracta de garantir la qualitat, sinó de protegir interessos particulars, com el de la Universitat Oberta de Catalunya, al marge del consens general”, ha afirmat el conseller.

Així mateix, el conseller considera cridanera l’actitud de la ministra Morant, “qui en un primer moment va atendre les al·legacions formulades per la Generalitat en relació amb la definició d’universitats d’especials característiques, reconeixent la seua falta coherència tècnica. No obstant això, ara, per a acontentar les exigències del nacionalisme basc, retrocedix i es plega a la voluntat d’este territori autonòmic, deixant en evidència que el seu criteri no respon a raons acadèmiques, sinó a interessos conjunturals”.

Davant esta situació, Rovira ha exigit a la ministra que rectifique immediatament i convoque una nova sessió de la Conferència General de Política Universitària, amb la finalitat de debatre este assumpte en l’òrgan legalment competent i a on estan representades totes les comunitats autònomes. “No és acceptable que qüestions que afecten el conjunt del sistema universitari espanyol es negocien de manera vetlada, parcial i bilateral, al marge del diàleg multilateral que exigix el nostre model de governança”, ha subratllat.

El conseller considera especialment greu que s’haja obviat el diàleg multilateral en un assumpte de tanta transcendència, i ha alertat que esta manera d’actuar “erosiona la confiança institucional i trenca amb els principis d’igualtat i cohesió del sistema universitari espanyol”.

“Una vegada més, el Govern d’Espanya anteposa els seus pactes bilaterals amb determinades comunitats als interessos del conjunt del país. Este tipus d’actuacions debiliten l’estructura comuna del sistema universitari i obrin la porta a decisions arbitràries motivades per càlculs polítics”, ha conclòs el conseller.

Fecha: 13/06/2025